b"\n_START_ARTICLE_\nInka Grings\n_START_SECTION_\nKlubbkarriere\n_START_PARAGRAPH_\nGrings \xc3\xb8nsket egentlig \xc3\xa5 bli tenisspiller, men ble ikke tatt opp i den lokale tennisklubben. Dermed spilte hun fotball for det lokale laget TSV Eller 04. Hun skiftet etter hvert til Garather SV, ogs\xc3\xa5 D\xc3\xbcsseldorf, der hun ble til hun ble 18. Deretter ble hun oppdaget av FC Rumeln-Kaldenhausen (senere FCR 2001 Duisburg), der hun har holdt seg siden. Grings spilte seg fort inn p\xc3\xa5 f\xc3\xb8rsteelleveren. _NEWLINE_I begynnelsen ble det noen semifinaler og en finale, som laget tapte. Det forandret seg i 1998, da Duisburg vant cupen og kom p\xc3\xa5 tredjeplass i den nystartede serien. Sesongen etter ble Grings toppscorer, uten at hun greide \xc3\xa5 hindre at Duisburg rotet bort seieren i ligaen i siste runde. Grings gjentok imidlertid toppscorerprestasjonen i neste sesong, og var en viktig brikke da laget vant Bundesliga._NEWLINE_Etter \xc3\xa5rtusendet var imidlertid Grings skadeforfulgt, og i 2004 vurderte hun \xc3\xa5 gi seg. Under rehabiliteringen skiftet hun mening og returnerte. Med henne tilbake gikk Duisburg fra fjerde til andreplass, en plass de har beholdt siden, med unntak av 2009, da de endte p\xc3\xa5 tredjeplass, ett poeng bak de to p\xc3\xa5 f\xc3\xb8rste og andre. Imidlertid ble innsatsen til Duisburg i serien overskygget av innsatsen i UEFA Women's Cup det \xc3\xa5ret. Grings scoret i samtlige kamper fra kvartfinalene til finalen, med unntak av siste finale. Hun ble toppscorer i Mesterligaen ogs\xc3\xa5. I den tyske cupen fikk Duisburg p\xc3\xa5 sett og vis hevn, da serievinner 1. FFC Turbine Potsdam fikk juling 7-0. Grings scoret to m\xc3\xa5l, da laget allerede ledet 4-0._NEWLINE_Grings har ogs\xc3\xa5 utmerket seg p\xc3\xa5 en annen m\xc3\xa5te. Hun kom i krangel med dav\xc3\xa6rende trener Dietmar Herhaus i oktober 2006 etter et forsmedelig tap mot 1. FFC Frankfurt. Han fratok henne kapteinsbindet, og hun fulgte opp med \xc3\xa5 proklamere at hun kom til \xc3\xa5 skifte klubb om han fortsatte. P\xc3\xa5 tross av mekling, ble Grings suspendert. Noe etter at Herhaus trakk seg som trener, i desember samme \xc3\xa5r, ble Grings' suspensjon opphevet. Ogs\xc3\xa5 privatlivet hennes kom i media, etter at hun, Linda Bresonik og Holger Fach var involvert i et trekantdrama.\n_START_SECTION_\nLandslagskarriere\n_START_PARAGRAPH_\nGrings debuterte p\xc3\xa5 landslaget i 1996, etter bare en sesong i Bundesliga. Imidlertid ble hun ikke tatt ut til EM i 1997. Hun var med i VM i 1999 og scoret tre m\xc3\xa5l, men greide ikke \xc3\xa5 hjelpe Tyskland til \xc3\xa5 sl\xc3\xa5 USA i kvartfinalen. Grings var ogs\xc3\xa5 med i OL i 2000, men scoret bare ett m\xc3\xa5l. Skade forhindret henne i \xc3\xa5 bli med til EM i 2001, VM i 2003 og 2004-OL. I 2005-EM var hun tilbake, og ble toppscorer da Tyskland ble europamestre. Deretter trakk hun seg fra landslaget i en periode, og ble dermed ikke verdensmester i 2007. Ogs\xc3\xa5 OL i Beijing gikk hun glipp av. Hun kom imidlertid tilbake igjen, og ble europamester i 2009. Hun ble ogs\xc3\xa5 toppscorer."